# **Zmluva o ochrane dôverných skutočností (vzor)**

**Zmluva o ochrane dôverných skutočností**

uzatvorená podľa § 269 odsek 2 Obchodného zákonníka medzi:

**Poskytovateľ:**

Názov: Slovenská republika v zastúpení Ministerstvo zdravotníctva Slovenskej republiky

Sídlo: Limbová 2, 837 52 Bratislava-Nové Mesto, Slovenská republika

IČO: 00165565

V zastúpení:

Bankové spojenie:

IBAN:

SWIFT:

Kontaktná osoba/osoby:

**Príjemca:**

Obchodné meno/ názov: .....................................................................................

Sídlo: .....................................................................................

IČO: .....................................................................................

Zápis v registri: .....................................................................................

V mene spoločnosti koná: .....................................................................................

1. **Úvodné ustanovenia**
	1. Účelom tejto Zmluvy je úprava podmienok nakladania s akýmikoľvek Dôvernými skutočnosťami ako sú definované nižšie, patriacim alebo nachádzajúcim sa v držbe Poskytovateľa a poskytnutým priamo alebo prostredníctvom tretej osoby Príjemcovi.
	2. Táto Zmluva nezakladá akýkoľvek právny alebo faktický úkon alebo vzťah, ktorého dôsledkom by bol prevod alebo vytvorenie akéhokoľvek majetkového práva k Dôverným skutočnostiam v prospech Príjemcu, alebo k akejkoľvek skutočnosti, ktorá z nich vyplýva, a to ani vcelku alebo čiastočne. Touto Zmluvou Príjemca získava iba právo používať Dôverné informácie v súlade s podmienkami podľa tejto Zmluvy. Príjemca sa zaväzuje, že nevznesie akýkoľvek nárok na akékoľvek právo vrátane know-how a práv duševného a/alebo priemyselného vlastníctva, ktorého základom by bola Dôverná skutočnosť alebo akákoľvek skutočnosť, ktorá z nej vyplynula, a zároveň sa zaväzuje priamo alebo nepriamo nepoužívať Dôverné skutočnosti ako súčasť svojho know-how alebo ako svoje práva duševného a/alebo priemyselného vlastníctva.
2. **Dôverné skutočnosti**
	1. Strany sa dohodli, že ochrana a dôvernosť podľa tejto Zmluvy sa bude vzťahovať na všetky skutočnosti, informácie a údaje týkajúce sa dokumentu „Základný program požiadaviek – Nová Univerzitná nemocnica Bratislava“ vyhotoveného spoločnosťou AT Osborne, poskytnutých Príjemcovi za účelom spracovania ponuky, a to bez ohľadu na pôvod, formu a podobu týchto skutočností, informácií a údajov, spôsob ich sprístupnenia a získania (ďalej ako "**Dôverné skutočnosti**").
3. **Práva a povinnosti Strán**
	1. Príjemca sa zaväzuje bezvýhradne zachovávať dôvernosť a utajenosť všetkých Dôverných skutočností.
	2. Príjemca sa zaväzuje bez výslovného predchádzajúceho písomného súhlasu od Poskytovateľa neposkytnúť akúkoľvek Dôvernú skutočnosť akejkoľvek tretej strane. Príjemca sa zaväzuje, že Dôvernú skutočnosť poskytne tretej strane len v súlade s podmienkami určenými Poskytovateľom v písomnom povolení, a Príjemca bude niesť zodpovednosť za akékoľvek poskytnutie Dôvernej skutočnosti, ktoré je v rozpore s povolením Poskytovateľa.
	3. Príjemca sa zaväzuje nepoužívať Dôverné skutočnosti na akýkoľvek iný účel, než účel určený Poskytovateľom – vyhotovenie a podanie ponuky do užšej súťaže na obstaranie zákazky **Komplexná príprava projektu novej Univerzitnej nemocnice Bratislava v lokalite Rázsochy** či následne plnenie zmluvy, ktorá bude výsledkom tejto užšej súťaže pre prípad, že bude jeho ponuka vyhodnotená ako úspešná.
	4. Príjemca sa zaväzuje, že prijme akékoľvek a všetky opatrenia, ktoré sú potrebné na ochranu Dôverných skutočností pred ich nepovoleným odhalením a šírením. Rozsah týchto opatrení musí zodpovedať aspoň rozsahu, v akom Príjemca chráni svoje vlastné dôverné skutočnosti, pričom Príjemca najmä
* obmedzí prístup k Dôverným skutočnostiam len na štatutárnych zástupcov alebo členov štatutárneho orgánu, alebo zamestnancov alebo iné osoby, ktorí sú priamo zainteresovaní vo vzťahu s Poskytovateľom, ktorý priamo súvisí s Dôvernými skutočnosťami a účelom ich poskytnutia, pričom (i) tieto osoby vopred informuje o dôvernej povahe Dôverných skutočností, a (ii) zabezpečí a zaručí, že tieto osoby budú nakladať s Dôvernými skutočnosťami v súlade s podmienkami tejto Zmluvy, a (iii) na výslovnú žiadosť Poskytovateľa zabezpečí podpísanie vyhlásenia o dôvernosti Dôverných skutočností týmito osobami,
* vyhotovovať kópie a/alebo reprodukcie akejkoľvek časti Dôverných skutočností výlučne len v rozsahu potrebnom pre naplnenie účelu ich poskytnutia vo vzťahu s Poskytovateľom, a výlučne len za predpokladu, že akákoľvek Dôverná skutočnosť a/alebo jej kópia bude výslovne a písomne označená ako "Dôverná" alebo "Utajená", a
* sa vyvaruje akéhokoľvek úkonu, ktorý by mohol byť škodlivý, alebo vykoná akýkoľvek úkon, ktorý je potrebný pre zachovanie dôvernosti Dôverných skutočností,
	1. Príjemca sa zaväzuje (i) bezodkladne od doručenia prvej žiadosti Poskytovateľa bez ohľadu na jej dôvod, a (ii) v lehote tridsiatich (30) dní od ukončenia tejto Zmluvy alebo akejkoľvek inej zmluvy alebo dohody týkajúcej sa príslušnej Dôvernej skutočnosti bez potreby akejkoľvek dodatočnej žiadosti od Poskytovateľa
* vrátiť Poskytovateľovi Dôverné skutočnosti, ktoré obdržal alebo získal, vrátane všetkých kópii, alebo na základe výslovnej žiadosti Poskytovateľa zničiť tieto Dôverné skutočnosti a všetky ich kópie a písomne splnenie tejto žiadosti potvrdiť, a
* zničiť akékoľvek médiá alebo nosiče dát v akejkoľvek forme, ktoré obsahujú celé Dôverne skutočnosti alebo ich časť, a písomne potvrdiť splnenie tejto povinnosti, a
* ďalej nepoužívať Dôverné skutočnosti a akékoľvek iné dokumenty v akejkoľvek forme, ktoré by obsahovali Dôverné skutočnosti, celé alebo ich časť.
	1. Vrátenie alebo zničenie Dôverných skutočností v súlade s touto Zmluvou nezbavuje Príjemcu iných záväzkov podľa tejto Zmluvy.
	2. Poskytovateľ je v plnom rozsahu oprávnený samostatne rozhodovať o tom, ktorá skutočnosť je podľa tejto Zmluvy Dôvernou skutočnosťou. Poskytovateľ je oprávnený kedykoľvek jednostranne rozšíriť definíciu Dôverných skutočností bez potreby vzájomného súhlasu od Príjemcu. Takéto rozšírenie musí mať písomnú formu a je účinné od jeho doručenia Príjemcovi.
	3. Strana bezodkladne poskytne druhej Strane informáciu o akýchkoľvek nárokoch tretích osôb, ktoré by mohli byť akýmkoľvek spôsobom považované za relevantné a/alebo dôležité pre plnenie záväzkov z tejto Zmluvy.
1. **Poskytnutie informácii na základe zákona alebo rozhodnutia**
	1. V prípade, ak Príjemca bude zaviazaný zákonom, alebo rozsudkom, alebo akýmkoľvek iným rozhodnutím alebo aktom subjektu, ktorý je na základe zákona oprávnený prijímať takéto rozsudky, rozhodnutia alebo akty, poskytnúť Dôverné informácie alebo ich časť (ďalej ako "**Poskytnutie informácii na základe zákona alebo rozhodnutia**"), je Príjemca povinný:
* bezodkladne oznámiť Poskytovateľovi, s čo najväčším možným časovým odstupom pred splnením Poskytnutia informácii na základe zákona alebo rozhodnutia, túto povinnosť, a tak umožniť Poskytovateľovi prijať také opatrenia, ktoré mu umožnia zachovať dôvernosť Dôverných skutočností, a
* poskytnúť Poskytovateľovi súčinnosť pri prijímaní akýchkoľvek opatrení za účelom zachovania dôvernosti Dôverných skutočností, a systematicky konzultovať s Poskytovateľom akúkoľvek odpoveď a/alebo podanie voči príslušnému subjektu vyžadujúcemu poskytnutie Dôverných informácií alebo ich časti, a vo všeobecnosti vykonať čokoľvek, čo je vôbec možné vykonať za účelom ochrany dôvernosti Dôverných skutočností v súlade s touto Zmluvou.
1. **Zodpovednosť za porušenie záväzkov a dôvernosti**
	1. Príjemca berie na vedomie, že akékoľvek porušenie jeho povinností, ktoré sú uvedené v tejto Zmluve, je spôsobilé spôsobiť vážne škody Poskytovateľovi.
	2. Príjemca je povinný nahradiť Poskytovateľovi (i) akékoľvek škody a straty (priame alebo nepriame, hmotné alebo nehmotné, súčasné alebo následné), ktoré vzniknú Poskytovateľovi z dôvodu porušenia povinností Príjemcu, a (ii) na základe písomných dokladov aj všetky náklady na právne zastupovanie, súdne, správne a notárske poplatky, ktoré Poskytovateľ musel uhradiť za účelom dosiahnutia ukončenia porušovania Príjemcových povinností alebo náhrady škôd, ktoré v dôsledku porušovania Príjemcových povinností vznikli Poskytovateľovi.
	3. Príjemca je v plnom rozsahu zodpovedný za akékoľvek porušenie záväzkov uvedených v tejto Zmluve alebo v právnych predpisoch, ktoré môžu byť spôsobené samotným Príjemcom, Príjemcovými zamestnancami, manažérmi alebo inými fyzickými osobami, právnickými osobami a/alebo subjektmi najatými alebo používanými Príjemcom v akejkoľvek forme alebo na základe akýchkoľvek dôvodov.
	4. Strany sa dohodli, že v prípade, ak Príjemca uverejní alebo neoprávnene tretej osobe sprístupní akúkoľvek časť Dôverných skutočností alebo celý dokument Základný program požiadaviek alebo použije akúkoľvek časť alebo informáciu z Dôverných skutočností v rozpore alebo nad rámec účelu stanoveného touto Zmluvou, najmä tak ak využije tieto informácie v rámci vlastnej podnikateľskej činnosti alebo ak akým iným spôsobom použije v rozpore s účelom tejto Zmluvy akúkoľvek informáciu, ktorá je obsahom Dôverných skutočností, Poskytovateľ má nárok na zaplatenie a Príjemca je povinný na výzvu zaplatiť Poskytovateľovi zmluvnú pokutu vo výške **100.000,00 EUR (slovom stotisíc eur)**. Touto dohodou o zmluvnej pokute nezaniká právo Poskytovateľa na náhradu škody v plnej výške popri zmluvnej pokute. Strany berú na vedomie a výslovne súhlasia s tým, že výška zmluvnej pokuty v plnom rozsahu zohľadňuje citlivú povahu Dôverných skutočností a povinností podľa tejto Zmluvy a vzhľadom na značné riziko zneužitia Dôverných informácií v obchodnom styku je primeraná.
	5. Náhrada škody a sankcie podľa tohto článku sú splatné do tridsiatich (30) dní od doručenia písomnej odôvodnenej výzvy na ich zaplatenie.
2. **Rozhodné právo a súdna právomoc**
	1. Strany sa dohodli, že táto Zmluva a akékoľvek právne vzťahy, ktoré s ňou súvisia, sa v plnom rozsahu spravujú slovenským právom. Táto Zmluva je uzatvorená podľa zákona č. 513/1991 Zb. Obchodný zákonník v znení neskorších predpisov a v plnom rozsahu sa spravuje jeho ustanoveniami.
	2. Strany sa v súlade s ustanovením § 37e zákona č. 97/1963 Zb. o medzinárodnom práve súkromnom a procesnom v znení neskorších predpisov a článku 23 nariadenia Rady č. 44/2001 o právomoci, uznávaní a výkone rozhodnutí v civilných a obchodných veciach dohodli, že právomoc na riešenie sporov z tejto Zmluvy a/alebo zo vzťahov, ktoré s ňou, jej obsahom a/alebo jej predmetom priamo alebo nepriamo súvisia, patrí výlučne slovenskému súdu.
	3. Bod 6.2 tejto Zmluvy sa nepoužije, ak je Príjemca slovenským subjektom.
3. **Platnosť a účinnosť**
	1. V prípade, ak ktorékoľvek ustanovenie tejto Zmluvy sa z akéhokoľvek dôvodu stane neplatným alebo neúčinným, ostatné ustanovenia tejto Zmluvy zostanú touto neplatnosťou alebo neúčinnosťou nedotknuté. Strany sa v takomto prípade zaväzujú, že na základe vzájomnej dohody nahradia takéto neplatné alebo neúčinné ustanovenia tak, aby v súlade s príslušnými právnymi predpismi čo najvernejšie zachovali pôvodný úmysel zmluvných strán.
	2. Skutočnosť, že niektorá zo zmluvných strán neuplatní niektoré z ustanovení tejto Zmluvy alebo nevykoná práva podľa tejto Zmluvy, neznamená, že táto zmluvná strana sa týchto ustanovení alebo práv vzdáva, a zároveň nezbavuje túto zmluvnú stranu možnosti kedykoľvek potom uplatniť tieto ustanovenia alebo vykonať tieto práva.
	3. Táto Zmluva nadobúda platnosť a účinnosť dňom jej podpisu obomi zmluvnými stranami.
	4. Ak nie je uvedené inak, zmluvný vzťah založený touto Zmluvou zanikne uplynutím piatich (5) rokov od podpisu tejto Zmluvy. Strany sa dohodli, že toto a akékoľvek iné ukončenie nemá vplyv na záväzky súvisiace so zachovávaním dôvernosti Dôverných skutočností poskytnutých Poskytovateľom Príjemcovi.
4. **Záverečné ustanovenia**
	1. Každá zmluvná strana berie na vedomie, že bez výslovného predchádzajúceho písomného súhlasu nie je možné postúpiť akúkoľvek Dôvernú skutočnosť alebo akúkoľvek jej časť na tretiu stranu.
	2. Táto Zmluva môže byť dopĺňaná a/alebo menená len v písomnej forme a iba so súhlasom oboch zmluvných strán.
	3. Zmluvné strany vyhlasujú, že sú spôsobilé na právne úkony, ich vôľa je slobodná a vážna, prejav vôle je dostatočne zrozumiteľný a určitý, zmluvná voľnosť nie je obmedzená a právny úkon je urobený v predpísanej forme. Zmluvné strany si Zmluvu prečítali a bez výhrad súhlasia s jej ustanoveniami. Zmluva nebola uzatvorená v tiesni ani za nápadne nevýhodných podmienok.
	4. Táto Zmluva je vyhotovená v dvoch rovnopisoch s platnosťou originálu, pričom každá zmluvná strana obdrží po jednom rovnopise.

|  |  |
| --- | --- |
| v .............................. dňa .......................\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_Slovenská republikaMinisterstvo zdravotníctva Slovenskej republiky  | v .............................. dňa .......................\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_[doplní záujemca]  |
|  | \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_*[doplní záujemca]*  |